**П Р А В И Л Н И К**

за дейността на Общинско предприятие „Обреди”, гр.Севлиево

(приет с Решение № 158/26.04.2016 г.)

**I. ОБЩИ ПОЛОЖЕНИЯ**

**Чл. 1.** С този правилник се урежда предметът на дейност, структурата, управлението, числеността на персонала, правата и задълженията на общинско предприятие /ОП/ „Обреди“, гр.Севлиево със седалище: гр.Севлиево, ул. „Видима“ №24.

**Чл. 2.** (1) ОП „Обреди“, гр.Севлиево се създава, преобразува и закрива с решение на Общинскисъвет - Севлиево.

(2) ОП „Обреди“, гр.Севлиево е специализирано звено на общината за изпълнение на местни дейности и услуги, финансирани от общинския бюджет.

(3) ОП „Обреди“, гр.Севлиево не е юридическо лице и осъществява дейността си от името и за сметка на Община Севлиево, съобразно Закона за общинската собственост и този правилник.

(4) ОП „Обреди“, гр.Севлиево е създадено на основание чл.52 и чл.53 от ЗОСкато второстепенен разпоредител, финансиран от бюджета на Община Севлиево.

**II. ПРЕДМЕТ НА ДЕЙНОСТ И ЧИСЛЕНОСТ**

**Чл. 3.**ОП „Обреди“, гр.Севлиево се създава за изпълнението на общински дейности и има предмет на дейност: - Управление и администриране дейността на гробищните паркове на територията на Община Севлиево, в т.ч.:

3.1. Водене на регистри на починалите лица по гробищни паркове, парцели, гробни места, урнови гробове и урнови ниши и дейности, в съответствие с Наредбата за гробищните паркове и погребално-обредната дейност на територията на община Севлиево;

3.2. Стопанисване и поддържане на обредния сграден фонд, механизирания и автомобилния парк, предоставени за управление от Община Севлиево;

3.3. Организиране и извършване на дейности, свързани с гробокопане и гробополагане;

3.4. Организация на почистване, озеленяване и охрана на гробищните паркове;

3.5. Изготвяне на предложения до Община Севлиево за създаване на нови, разширяване и закриване на действащите гробищни паркове на територията на Община Севлиево.

**Чл. 4.** (1) Числеността на персонала на ОП „Обреди“, гр.Севлиево е 12(*дванадесет*) броя, в т. ч. 1 директор.

(2) Директорът се назначава от Кмета на Община Севлиево по реда на Кодекса на труда.

(3) Длъжностно и поименно щатно разписание на персонала на ОП „Обреди“, гр.Севлиево се изготвя от директора и се утвърждава от Кмета на Община Севлиево.

**III. ИМУЩЕСТВО И ФИНАНСИРАНЕ**

**Чл. 5.** (1) Недвижимото имущество, което се предоставя за стопанисване и управление на ОП „Обреди“, гр.Севлиево е както следва:

1. Стар гробищен парк – дворно място от 28 000 кв.м., съставляващо парцел IV, кв. 122 по плана на град Севлиево, с построени в него масивни едноетажни сгради – работилница за паметници с площ 165 кв.м., ритуална зала с площ 42 кв.м. и навес с площ 20 кв.м., съгласно Акт за общинска собственост № 497 от 28.07.2000 г.

2. Нов гробищен парк – дворно място от 58 510 м.кв., съставляващо имот № 000112 по плана за земеразделяне на гр. Севлиево, м. „Функата“, с построени в него масивни едноетажни сгради – дом на покойника с площ 278 кв.м., магазин с площ 60 кв.м. и тоалетна с 30 кв.м., съгласно Акт за публична общинска собственост № 496 от 28.07.2000 г.

(2) Предоставеното и придобито в резултат на дейността на ОП „Обреди“, гр.Севлиево имущество е общинска собственост и за него се прилага Закона за общинската собственост и Наредбата за придобиване, управление и разпореждане с общинска собственост.

**Чл. 6.** (1) Всички постъпления, реализирани от дейността на ОП „Обреди“,гр.Севлиево се внасят в приход на бюджета на Община Севлиево.

(2) Всички разходи на ОП „Обреди“, гр.Севлиево се извършват съгласно Единната бюджетна класификация.

(3) Бюджетните средства се използват само по предназначение, съгласно одобрения от Общински съвет - Севлиево бюджет на ОП „Обреди“, гр.Севлиево за съответната година.

(4) Промени в одобрения бюджет се извършват в рамките на възможностите за корекция на бюджета и по ред, регламентиран със Закона за държавния бюджет на Република България за съответната година, Закона за публичните финанси и Наредбата за условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на бюджета на Община Севлиево, въз основа на мотивирано предложение от директора на ОП „Обреди“, гр.Севлиево.

**Чл. 7.**ОП „Обреди“, гр.Севлиево води счетоводна отчетност съгласно Закона за счетоводството и указания на Министерство на финансите.

**Чл. 8.**Договорите за осъществяване дейността на ОП „Обреди“, гр.Севлиево се сключват по възлагане от директора на общинското предприятие.

**Чл. 9.** Правилата за работна заплата се разработват от директора на ОП „Обреди“, гр.Севлиево, в съответствие с нормативната уредба, представят се за съгласуване в дирекция "Финанси" при Община Севлиево и се утвърждават от Кмета на общината.

**IV. УПРАВЛЕНИЕ И КОНТРОЛ НА ОБЩИНСКОТО ПРЕДПРИЯТИЕ**

**Чл. 10.**ОП „Обреди“, гр.Севлиево се управлява от директор, който се назначава и освобождава от Кмета на Община Севлиево. Управлението се възлага с трудов договор.

**Чл. 11.(1)**.Директорът на ОП „Обреди“, гр. Севлиево:

1. Организира, ръководи и контролира цялостната дейност на ОП „Обреди“, гр.Севлиево при спазване изискванията на действащото законодателство и приетите от Общински съвет - Севлиево програми, наредби и решения;

2. Представлява ОП „Обреди“, гр.Севлиево и осъществява непосредствени връзки със специализираните и функционални звена на Община Севлиево, Общински съвет -Севлиево, ведомствата и други заинтересовани органи, служби и организации;

3. Разработва и утвърждава Правилник за вътрешния ред на общинското предприятие, в който се съдържат специфични разпоредби за организация на дейността на предприятието;

4. Разработва вътрешни правила за дейността на предприятието;

5. Изготвя длъжностно и поименно щатно разписание на персонала на ОП „Обреди“, гр. Севлиево;

6. Представлява ОП „Обреди“, гр.Севлиево като работодател във всички трудовоправни отношения с работниците и служителите му. Утвърждава длъжностните им характеристики, съгласно одобрената численост и длъжностно разписание на общинското предприятие, при спазване изискванията на Кодекса на труда, Вътрешни правила за дейността му и други действащи нормативни актове;;

7. Съгласува изпълнението на дейността на ОП „Обреди“, гр.Севлиево с Кмета на общината.

8. Изготвя и представя в дирекция "Финанси" при Община Севлиево периодични (месечни, тримесечни и годишни) финансови отчети;

9. Изготвя тригодишна прогноза и проектобюджет за следващата година и ги представя в Община Севлиево в срокове, в съответствие с действащата нормативна уредба;

10. Отговаря за законосъобразното и целесъобразно разходване на бюджета на предприятието;

11. Организира ефективното използване, управление и опазване на имуществото на предприятието;

12. В изпълнение на своите правомощия директорът на ОП „Обреди“, гр.Севлиево издава заповеди.

**(2)**. Не може да бъде директор на Общинско предприятие „Обреди”, гр.Севлиево лице, което:

1. от свое или от чуждо име извършва конкурентна търговска дейност;

2. заема длъжност в търговски дружества с общинско имущество;

3. е лишено с присъда или административно наказание от право да заема материално-отчетническа длъжност до изтичане срока на наказанието;

4. е общински съветник.

**Чл. 12.** Кметът на Община Севлиево:

1. Сключва, изменя и прекратява трудовия договор с директора на ОП „Обреди“, гр. Севлиево;

2. Дава съгласие за откриване на банкови сметки на ОП „Обреди“, гр. Севлиево;

3. Одобрявавътрешните правила за работна заплата наОП „Обреди“, гр. Севлиево;

4. Утвърждава длъжностно и поименно щатно разписание на персонала на ОП „Обреди“, гр.Севлиево;

5. Сключва договори за разпореждане с предоставеното на ОП „Обреди“, гр.Севлиево имущество, съобразно компетенциите си и по реда, предвиден в Закона за общинската собственост и Наредбата за придобиване, управление и разпореждане с общинска собственост.

**Чл. 13.** Кметът на Община Севлиево или определени от него лица координират и контролират осъществяването на дейността на ОП „Обреди“, гр.Севлиево.

Преходни и Заключителни разпоредби

§ 1. Настоящият правилник се приема на основание чл. 52, ал. 3 от Закона за общинската собственост и чл. 21, ал. 1, т. 8 и ал. 2 от Закона за местното самоуправление и местната администрация.

§ 2. Правилникът е приет от Общински съвет - Севлиево с Решение № 156 от 26.04.2016 г.

 ПРЕДСЕДАТЕЛ НА ОбС:

 /Здравка Лалева/